Williston-boere vat hande - AgriOrbit
Home Agri News Williston-boere vat hande
Williston-boere vat hande
Die regering ondersteun opkomende boere sedert 1994 om hul ideale te verwesenlik en sulke projekte word in baie gebiede met groot sukses aangepak. Een so 'n gebied is Williston, waar kommersiële boere en opkomende boere hande vat om mekaar te help en ondersteun.
Die Williston Boerevereniging vir Opkomende Boere is baie suksesvol en die lede het besluit dit is tyd om op 18 Oktober 2018 saam te kuier. Die bestuur van die vereniging, onder leiding van Annaline Mashishi, het 'n Farm-to-Table-dinee aangebied waartydens verskeie sprekers met die boere kom gesels het.
Onder die sprekers was prof Johann Kirsten, wat die Karoolam-handelsmerk aan die boere verduidelik het en almal uitgenooi het om betrokke te raak en hul skape onder dié handelsmerk te laat slag. Hy sê boere in die Williston-omgewing is in die unieke posisie dat hul skape op grond loop wat as Karoolam gesertifiseer kan word. Hulle moet die geleentheid aangryp, aangesien hulle 'n premie van R2 tot R3 per kilogram meer op hul slaglammers kan verdien.
Ettienne van Wyk, 'n suksesvolle kommersiële boer wat as opkomende boer begin het, het vertel hoe hy as seuntjie saam met sy pa op die plaas van Dries Wiese gewerk het en later 'n geleentheid gekry het om na 'n landbouskool te gaan. Sy ideaal was om self te boer en hy het met die hulp van die regering grond bekom. Vandag het hy 'n kommersiële kudde van sowat 1 600 skape. – Koos du Pisanie, Veeplaas
Ettienne van Wyk, 'n suksesvolle skaapboer uit die Marydale-omgewing, was die gasspreker by die geselligheid. By hom is sy eggenote, Merchell.
Die opkomende boere van Williston verwys graag na die Blaauw-familie, wat sedert 1994 diep spore in die gemeenskap getrap het en jong Kleurlingboere in die Williston-gebied gehelp het om as opkomende boere te kwalifiseer. Van links is pastoor Gert van Wyk, Mieta Blaauw, Willem Isaks en Klaas Blaauw.
Die organiseerders en sprekers wat die dinee moontlik gemaak het. Agter van links is Willem Isaks, Phontso Maruping van die SKA-projek, Ettienne van Wyk en Brand du Toit van die Williston Boere-unie. Voor is pastoor Gert van Wyk, Annaline Mashishi, Angela Blaauw en prof Johann Kirsten van die Karoolam-handelsmerk.
Frik Beukes, een van die eerste opkomende boere in die Williston-distrik, sê dit was nie maklik om te begin boer nie. Hy het vertel oor die probleme wat hy in die beginjare ervaar het én hoe dit opgelos is.